De Wilhelm Wiget isch 1914 uf s schwedische Uppsala ggange, woner skandinavischi Sprooche studiert het. Ane 1915 het er den promoviert mit em Werch "Die Laute der Toggenburger Mundarten", wo 1916 als Band IX. vo de "Beiträge zur Schweizerdeutschen Grammatik" veröffetlicht woren isch. Noch de Promotion isch er Lektor a de Universität z Uppsala wore und 1920 as Professer för Tütschi Sprooch und Literatuur a d Universität Tartu z Estland brueffe wore. Noch de Pensionierig vom Albert Bachma ane 1932 isch er as sii Noofolger Professer a de Universität Zöri woore. Aber scho noch zwai Joor, em 25. Juni 1934 isch er gstorbe. D Professur för Tütschi Sprooch und Literatur isch denn an Rudolf Hotzenköcherle ggange.